Alonso geopereer ná fietsongeluk | Netwerk24
Volgens 'Golfweek' sal die PGA vyf kriteria gebruik om 'n speler se impak te meet.
27 Februarie 2021 15:45
Fernando Alonso het 'n operasie ondergaan nadat hy in 'n fietsongeluk was. Foto: Getty Images
Sy Alpine-span sê die Formule 1-renjaer sal die volgende twee dae fyn dopgehou word nadat hy Donderdag in die ongeluk op die pad was.
Die 39-jarige tweemalige wêreldkampioen is van plan om vanjaar sy terugkeer te maak nadat hy vir twee jaar nie aan dié sport deelgeneem het nie.
"Ná sy fietsongeluk was Fernando Alonso onder waarneming in die hospitaal in Switserland," sê die span luidens 'n verklaring.
"Medici het ontdek dat die boonste deel van sy kakebeen gebreek is en het gevolglik 'n korrektiewe operasie uitgevoer. Die mediese span daar is tevrede met sy vordering.
"Fernando sal vir die volgende 48 uur in die hospitaal bly vir waarneming."
Die Italiaanse koerant Gazzetta dello Sport het Donderdag berig dat die Spanjaard, wat ook 'n ywerige fietsryer is, deur 'n voertuig getref is terwyl hy op sy fiets geoefen het naby sy huis in Lugano.
Alpine, voorheen bekend as Renault en vernoem na die Franse vervaardigers se sportmotor-handelsmerk, sê hulle verwag dat Alonso "ten volle beskikbaar sal wees om sy voorbereiding vir die seisoen aan te pak".
Die Formule 1-kampioenskap is geskeduleer om op 28 Maart in Bahrein te begin, met voorseisoense toetslopies in die Arabiese state van die Persiese Golf wat van 12 tot 14 Maart gehou sal word.
Alonso, wat in 2005 en 2006 titels saam met Renault verower het en al 32 Grand Prix-renne gewen het, het in 2018 laas deelgeneem, toe hy vir McLaren gery het. – Reuters